ToekomsVenster: Vertrou Hom vir bewaringFoto: Pixabay.com … maar verlos ons van die bose. – Matt 6:13 Daar was ŉ tyd toe die bestaan van die bose bevraagteken is. Vir baie is die gesprek ook net nie meer relevant nie. Die bestaan van die duiwel as God se teenparty, die koninkryk van die duisternis as teenpool van die koninkryk van die Lig, God en die bose is ŉ werklikheid waarmee gelowiges moet rekening hou. Jesus verseker ons dat Hy die wêreld en sy sisteem oorwin het. Luk 10:18: Toe sê Hy vir hulle: “Ek het die Satan soos ŉ weerligstraal uit die hemel sien val.” Openbaring vertel vir ons dat die duiwel, wetende dat sy tyd min is, alles in die stryd werp om die kerk en gelowiges van stryk te bring. Die Bybel sê dat die duiwel soos ŉ brullende leeu is. Dat hy dus ŉ werklikheid is, is gewis. Dat hy nie ŉ bedreiging hoef te wees vir mense wat deur die Gees gelei word nie, is ewe waar. Die duiwel het net soveel houvas in die lewe van ŉ kind van die Here as wat aan hom gegee word. ŉ Mens speel egter nie met die bose nie. Selfs die aartsengel het nie met hom in gesprek getree nie, maar net gesê die Here bestraf jou. Sommige mense loop gevaarlik na aan wat betaamlik is. Weerstaan hom en hy sal van jou wegvlug, sê die Bybel. Daar is mense wat besonder goed toegerus is om mense wat so verstrengel geraak het in die web van die duiwel daarvan los te maak. Dit is egter ŉ ekstreme vorm van binding en nie die normale nie. Ek is versigtig vir die lukrake en gemaklike manier waarop die bose hiet en gebied word. Ek reken dat ŉ mens veel liewer jou aandag aan God sal gee en Hom sal vertrou vir bewaring. Onthou die tyd van gebed vanaf 25 Mei (Hemelvaart) tot 4 Junie (Pinkster). Die huidige knelpunte roep ons om ernstig te bid vir ons land en sy uitdagings met die verwagting dat die Here ons sal gebruik om die verskil te leef. Christene word opgeroep om daagliks te bid net waar hulle hulself bevind, veral gedurende die goue uur van gebed vanaf 12:00-14:00. Daarbenewens word gelowiges uitgedaag om veral saam met onbekende mense te bid. Vertel ander van hierdie inisiatief wat wyd ondersteun word. Besoek www.sapray.co.za of laai Toekomsvenster se gratis app af vir meer besonderhede.